4.11.2022 г.
BG
Официален вестник на Европейския съюз
C 421/9
Този подход създава нови възможности за насърчаване на иновациите във всички региони и за по-добро интегриране на по-слабо развитите и периферните региони в европейското научноизследователско пространство (ЕНП) и европейската екосистема за иновации (ЕЕИ).
Съобщението на Комисията относно ново ЕНП за НИИ (3) представлява важна стъпка от създаването на ЕНП.
Целта на ЕНП е да се постигнат високи постижения, трансгранично сътрудничество между изследователите, „критична маса“ в ключови стратегически области и възможности за мобилност на изследователите, и в крайна сметка да се създаде отворен единен пазар за НИИ.
Новият ориентиран към бъдещето план, изложен в съобщението, съдържа амбициозен набор от четири цели на политиката — да се даде приоритет на инвестициите и реформите; да се подобри достъпът до високи постижения и да се укрепят системите за НИИ в целия ЕС; да се подобри прехвърлянето на нови НИИ към бизнеса; и да се задълбочи интеграцията на националните политики.
Освен това на 16 юли 2021 г. Комисията прие предложение за препоръка на Съвета относно Пакт за научни изследвания и иновации в Европа (4).
В препоръката се очертават определен брой приоритетни области за съвместни действия в подкрепа на ЕНП.
Това включва съвместна работа в отговор на предизвикателствата на цифровия и екологичния преход (напр. при изпълнението на мисии и европейски партньорства по линия на „Хоризонт Европа“).
За да станат полезните взаимодействия факт, УО на програмите, свързани с НИИ, трябва да се познават помежду си и да познават своите програми.
Националните представители в областта на НИИ също трябва да са наясно с приоритетите и действията по линия на „Хоризонт Европа“ (като нови мисии и партньорства), както и с регионалните приоритети за интелигентна специализация.
Тези приоритети и действия са отлична отправна точка за развитие на възможности за взаимно допълване.
Полезните взаимодействия между рамката за НИИ и програмите за сближаване могат да увеличат максимално размера, качеството и въздействието на инвестициите в НИИ, като се разработят стратегически планове, които се допълват взаимно, и се използват различни потоци на финансиране (в съответствие със специфичните цели на всяка програма/фонд).
Стратегиите за интелигентна специализация (S3) са от решаващо значение за полезните взаимодействия с инструментите, свързани с интелигентния растеж, на равнището на ЕС (особено с „Хоризонт Европа“).
Определянето на приоритетите на стратегиите за интелигентна специализация отдолу нагоре следва да улесни намирането на партньори в други държави членки с оглед на сътрудничеството по свързани теми и вериги за създаване на стойност.
По отношение на ЕФРР, в член 11, параграф 1, буква б), подточка iii) от Регламента за общоприложимите разпоредби (РОР) (5) от държавите членки се изисква да посочат в своите споразумения за стратегическо партньорство: „взаимното допълване и полезните взаимодействия между фондовете, обхванати от споразумението за партньорство [...] и други инструменти на Съюза [...] както и – когато това е уместно — проекти, финансирани по линия на „Хоризонт Европа“.“
По подобен начин за всяка програма на политиката на сближаване в член 22, параграф 3, буква а), подточка iii) от Регламента за общоприложимите разпоредби се изисква обобщение на основните предизвикателства, като се отчитат „инвестиционните потребности и взаимната допълняемост и полезните взаимодействия с други форми на подкрепа“.
Във всички случаи УО решават дали да използват механизмите за полезни взаимодействия.
ВИДОВЕ ПОЛЕЗНИ ВЗАИМОДЕЙСТВИЯ 1.
Печат за високи постижения
„Печатът за високи постижения“ е знак за качество, който се присъжда от Комисията на предложение, подадено в рамките на конкурентна покана за представяне на предложения по даден инструмент на ЕС, за което е преценено, че отговаря на минималните изисквания за качество на този инструмент на ЕС, но което не е могло да бъде финансирано поради бюджетни ограничения.
Знакът „Печат за високи постижения“ показва, че даден проект може да бъде добър кандидат за получаване на подкрепа от други източници на финансиране от ЕС или от национални източници.
С „Печат за високи постижения“ по „Хоризонт Европа“ се признава стойността на предложението и се помага на други органи за финансиране да се възползват от процеса на оценяване по програма „Хоризонт Европа“.
Той може да бъде присъден например на предложения, подадени в рамките на „Хоризонт Европа“ по линия на инструмента „Ускорител“ на Европейския съвет за иновации (ЕСИ) (бивш инструмент за МСП), инструмента „Преход“ на ЕСИ, действията „Мария Склодовска-Кюри“, действията за сформиране на екипи и схемата на Европейския научноизследователски съвет (ЕНС) „Доказване на концепцията“.
(3) COM(2020) 628 final, 30 септември 2020 г. (4) COM(2021) 407 final.
(5) Регламент (ЕС) 2021/1060 на Европейския парламент и на Съвета от 24 юни 2021 г. за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика (ОВ L 231, 30.6.2021 г., стр. 159).